《次韵和王正仲熙宁郊祀二十韵》
宋代·刘攽

骏命膺长发，鸿图本慎徽。八方星拱极，四海日升晖。

旧典增咸秩，弥文示表微。圣时均玉烛，天统正璿玑。

南极迎阳复，阴泉候气归。积高常眷顾，昭孝每毋违。

羽卫来双阙，和銮并六飞。风霆齐命令，龙虎会旗旂。

帐殿层城暮，金波列宿稀。严更虚夜鼜，雕辇下彤闱。

广乐千人唱，升烟万目睎。众神知受记，象物竞来依。

陟降兼明察，圆方比范围。送音仍鬻鬻，畀福想霏霏。

霈泽苏群动，春阳畅墐扉。庆深周揭厉，感极至歔欷。

多士参鸣玉，微生厕皂衣。肃雍瞻帝武，奉引近天威。

儒馆鹓鸾旧，长谣锦绣辉。因知子云赋，何足颂巍巍。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。